Boek: Sunel Combrinck se ‘Hartklop: Die ontwaking van Winter’Sunel Combrinck In Hartklop: Die ontwaking van Winter maak lesers kennis met Lumi as hoofkarakter. Lumi is half-mens, half-“fae” (fee) en al waaraan sy op haar 17de verjaardag kan dink, is die dood. In ŉ poging om seker te maak dat sy verder as haar sewentiende verjaardag leef, word sy deur haar peetouers in ŉ kosskool vir tiener-fae gesit. Hier vind sy haarself vasgevang in ŉ web van onbeheerbare fae-magte, nuwe vriende en ŉ vyand wat net nie wil laat gaan nie. Colden Breakspear is die ligtekop, blou-oog Kruis-fae wat haar gedagtes gevangene hou, maar iets pla. Waarom is hy amper belangriker as wat sy is vir twee van die sterkste fae-monarge in Tír na hÓige? Wat presies het hulle ouers met alles te doen? Dit is in ŉ neutedop waaroor Sunel Combrinck se debuut-fantasieverhaal, Hartklop: Die ontwaking van Winter, gaan. Die boek het pas by Lapa Uitgewers, ŉ druknaam van Penguin Random House, verskyn. Combrinck is ŉ onderwyser by Hoërskool Eldoraigne en is tans besig met haar Nagraadse Onderwys Sertifikaat (NGOS) vir die senior- en verdere onderwys- en opleidingsfase by die Afrikaanse Protestantse Akademie. Sy bedryf ŉ skryfskool by Hoërskool Eldoraigne waar sy tieners die kuns van storieskryf leer en sy is ook die afdelingshoof van Romance Writers Organisation of South Africa (ROSA) se Pretoria-tak. Uitgewer: Lapa Uitgewers Prys: R250,00* *Prys onderworpe aan verandering Koop die boek by Graffiti Boeke